ধন্যবাদ মনজুরাউল, সময়োপযোগী এই পোস্টের জন্য। ৩৪ বছর পর হলেও বিচারের রায় চূড়ান্ত হল। এই রায়টির খুব দরকার ছিল আমাদের। বিষয়টি প্রতিশোধের নয়; চোখের বদলে চোখ নয়। বিষয়টি ন্যায়বিচারের। অন্যায়ের স্মৃতি নিয়ে যখন কোন জাতিকে বাঁচতে হয়, তখন তা ভেতর থেকে তাকে কুরে কুরে খেয়ে ফেলে। এই ক্ষয় থেকেই তৈরি হয় আমাদের ‘গা সওয়া’ নৈর্ব্যক্তিকতা, যা থেকে আরও বড় বড় সব অন্যায়ের এবং সে সব অন্যায়ের প্রতি ‘সহনশীলতার’ মানসিকতা দানা বাঁধে। বিষয়টা অপরাধবোধেরও। ঠিক সময়ে ঠিক কথাটি না বলতে পারার অপরাধবোধ, ঠিক সময়ে ঠিক অবস্থানটি না নিতে পারার আক্ষেপ। এমন অপরাধবোধ কিংবা আক্ষেপ নিয়ে ব্যক্তি মানুষই বাঁচতে পারে না; আর বাঁচলেও জীবন্মৃত নিস্পৃহতায় বাঁচে। আর পুরো জাতিকে যখন সেই সম্মিলিত অপরাধবোধ নিয়ে বাঁচতে হয়, তার ফলাফল বুঝি ভয়াবহ! সমস্ত বিকাশ, সমস্ত উত্তরণের দরজা বুঝি তখন বন্ধ হয়ে যায় মুখের ওপর। আমার বাবার প্রজন্মকে দেখেছি এই অপরাধবোধ নিয়ে বাঁচতে। ৭১ থেকে ৭৫ এর সময়কাল নিয়ে তাঁদের আক্ষেপ ছিল। কিন্তু সেই আক্ষেপকে পূঁজি করে যখন মতলববাজ শ্রেণী স্বাধীন বাংলাদেশের মাটিতে সেই স্বাধীনতার নায়ককেই সপরিবারে নৃশংসভাবে হত্যা করলো, তখন তাদের পুরো প্রজন্মকেই সম্মুখীন হতে হয় কিছু কঠিন প্রশ্নের। আমার বাবার প্রজন্মের মানুষদেরই দেখেছি – তাদের একেকজন একেকভাবে এই সব প্রশ্নের আর সেগুলোর আরোপিত কৃত্রিম উত্তর মেনে নিয়ে সান্ত্বনা পাওয়ার চেষ্টা করে গেছেন সারা জীবন। কখনো এই হত্যাকান্ডকে জায়েজ করতে তাঁদের একাংশ ৭১ থেকে ৭৫ কে তুলে ধরেছেন অজুহাত হিসেবে, কখনো বিশ্বাস আনতে চেয়েছেন ‘অসাধারণ’ সব কল্পকাহিনীতে (যেমন: শেখ কামালই গুলি ছোঁড়া শুরু করেছিল, হত্যাকারীরা আত্মরক্ষার্থে পাল্টা গুলি করতে বাধ্য হয়েছিল মাত্র!)। হত্যাকারী চক্রের মূল উদ্দেশ্য, কিংবা তারা আসলে কে, সেটা জাতির বুঝতে দেরি হয়নি। গল্পে শোনা মিষ্টি বিতরণ এবং ভক্ষণকারী (এবং সে সব ফলাও করে প্রচার করা) সেই নির্লজ্জ-নির্বোধ শ্রেণীটি ততদিনে বুঝে গেছে কিভাবে তাদের বোকা বানানো হয়েছে। কিন্তু ততক্ষণে অনেক দেরি হয়ে গেছে। ততক্ষণে তারা স্রোতে ভাসতে ভাসতে বলে ফেলেছেন অনেক কিছু, করে ফেলেছেন অনেক কিছু। যা করতে পারতেন যা করা উচিত ছিল তারও সময় পেরিয়ে গেছে ততদিনে। এমন অবস্থায় তাদের বুঝি একটাই পথ খোলা থাকে সামনে – আর তা হল: সর্বশক্তি ব্যয় করে সেই মিথ্যাগুলোকেই কল্পকাহিনীগুলোকেই প্রচার আর প্রতিষ্ঠিত করার চেষ্টা করা। আমার বাবার প্রজন্মের বেশীর ভাগ মানুষই সেই গভীর গহ্বরের ঘোর লাগা জমে থাকা অন্ধকারে জীবন অতিবাহিত করেছেন। কিন্তু মনের কোনো কোণে তাদেরও হয়তো এক ধরনের গোপন আশা ছিল – ‘একদিন এর বিচার হবে’, ‘কেউ এই অন্যায়ের বিচার করুক একদিন’! সুষ্ঠু বিচার করে অন্য কেউ তাদের পরিত্রাণ (redemption) দিক! অপরাধবোধে খন্ডিত নিজেদের সত্তা তাদের সে সৎসাহস জোগায়নি যার বলে তারা নিজেরা কোন বলিষ্ঠ অবস্থান নিতে পারতেন। মানসিকভাবে পঙ্গু সেই প্রজন্মের সেই সব মানুষদের কাছে হয়তো তা আশাও করা যায় না। কিন্তু কেন যেন মনে হয়েছে এমনকি তারাও হয়তো চেয়েছে বাকীরা কিছু একটা করুক, এবং তাদের মুক্তি দিক মনের গভীরের এই বোঝা থেকে। বিশ্বাস করতে ইচ্ছে হয়, এই বিচারের রায় তারাও আজ স্বস্তির সাথে সেলিব্রেট করছেন মনের কোনো কোণে।